अखीर राजे गी करोध आई गेआ। लोक-निन्दा उसी सपनी बनियै डंग्गन लगी। उन्न अन्दरो-अन्दर इक रजकुमारै नै मिलिऐ मनसूबा बनाया ते मनादी कराई दित्ती जे फलाने दिन बडलै जेड़ा बी आदमी सबनें कोला पहलें मेरे नग्गरै च दाखल होग उसगी राजकमारी दा डोला देई दित्ता जाग। उस दिन इक भिखारी मानु नग्गरै च सब कशा पहलैं आया तां सपाई उसी फकड़ियै राजे कोल लई आये ते राजे ने रोंदी-रड़ांदी राजकुमारी गी ओदे लड़ लाई दित्ता ते कनै गलाया इस्सै बेल्लै इस गी लेइयै मेरे राजा चा बाहर चली जा। दोऐ चली पे। रजकुमारी रोंदी जा दी ही ते भखारी गीत गांदा ते हसदा जा करदा हा। दोऐ चलदे-चलदे इक घोर जंगलै च आई पुज्जे। पैदल चली-चली दोऐ थक्की-त्रुट्टी गेदे हे। बचारी रजकुमारी कोला ते हून गैं बी अग्गें पुट्टनी कठन होई गेदी ही। उन्न अपने पती गी आखेआ, में हुन अग्गें नईं चली सकदी। उन जवाब दित्ता तेरी मरजी। मेरे भायें इत्थें गै लाई देओ डेरे, पर जंगल ऐ कुतै शेर-चित्तरा आई निकलेआ तां होए इत्थों जोगे गै, सोची लै। राजकुमारी सुनियै घाबरी गेई। बल्लें-बल्लें फी टरी पेई। जंगल मुक्का ते चार पज गरीबें दे घर लब्बे। उत्थ गै बेई गे ते भखारी उन्देआ मंगी-शग्गिऐ दो-चार रुट्टियां लेई आंदियां ते आक्खन लगा, लै भलिये लोके खा ते घुट पानी पी।